
LATVIJAS KARDIOLOGU BIEDRĪBA:

Veselības ministrijas (VM) piedāvātā 36.3 punkta redakcija rada nopietnu kombinēta sastāva zāļu nepieejamības risku. It īpaši tas atteicas  uz zālēm ar zemu references cenu, kur būtu nepieciešami nesamērīgi lieli cenu samazinājumi (-40% -70%), ko vairumā gadījumu nebūs iespējams realizēt, un šīs zāles tiks svītrotas no KZS. Tas nozīmē, ka pacientiem tās būs jāpērk par pilnu cenu, kas pretēji gaidītajam cenu samazinājumam, pacientiem būs daudz dārgāk.
Plānotās izmaiņas 899. noteikumos, konkrēti 36.3 punkta ieviešana, apdraud ārstēšanu ap 30 000 pacientu, kuri ikdienā saņem kombinētos medikamentus, kam aprēķinātā references cena ir zema     (< 10 euro/1 mēneša ārstēšanai).
Minētās izmaiņas kritiski skars daudzas fiksētās kombinācijas, jo Latvijā aprēķinātās references cenas ir ļoti zemas. Piemēram, Amlodipinum 5mg N30: 0,73 euro, bisoprololum 5mg N30: 0,53 euro, perindoprilum 4 vai 5 mg N30: 2,42 euro, candesartanum 8mg N30: 1,89 euro, indapamidum SR 1,5mg N30: 1,88 euro [KZS 02/2024]. Jebkurš aprēķins no šīm cenām, piemērojot tikai procentuālu pieļaujamo cenu slieksni, ir praktiski neiespējams. Aprēķinājām, ka nepieciešamie cenu samazinājumi daudzām zālēm būtu ļoti lieli: Prestilol 5mg/5mg N30 -39%; Concor AM 5mg/5mg N30 - 39%; Triveram 10mg/5mg/5mg -39%; Tertensam 1,5mg/5mg N 30: - 32%; Lodoz 2,5mg/6,25mg: -57%. Cenu samazinājumi sevišķi milzīgi ir kombinācijām ar mazākām devām.
Ja tiks apstiprināts 36.3 punkts esošajā redakcijā, iepriekš minētie medikamenti tiks svītroti no KZS, un šie medikamenti pacientiem būs jāpērk par pilnu cenu, tātad kļūs dārgāki, nevis panākts kāds ietaupījums. Pacientu terapijas līdzestība un ārstēšanas efektivitāte būs apdraudēta!
36.3 punkts esošajā redakcijā neļaus Latvijas pacientiem KZS ietvaros saņemt jaunās 4 medikamentu kombinācijas, kas ir attīstības stadijā, jo to sastāvā arī ir vairākas zāles ar ļoti zemām references cenām. Tas tikai vairāk pastiprinās Latvijas atpalicību dzīves ilguma pagarināšanā un sirds asinsvadu slimību ārstēšanā.
LATVIJAS KARDIOLOGU BIEDRĪBA
 
Piedāvātā redakcija
Aicinām izteikt 36.3 punktu šādā redakcijā:
"36.3 A sarakstā iekļaujamo un iekļauto kombinēta sastāva perorālo zāļu formu zāļu aptiekas cena, kuru references cena ir virs 10 euro/mēnesī, nedrīkst pārsniegt 100% cenu starpības slieksni no aprēķinātās references cenas, rēķinot atbilstoši terapeitiskajai diennakts devai. Ja aprēķinātā references cena ir līdz 10 euro mēnesī, A sarakstā iekļaujamo un iekļauto kombinēta sastāva perorālo zāļu formu zāļu aptiekas cena drīkst būt ne augstāka kā 10 euro/ mēnesī virs references cenas."

Šāds 36.3 punkta formulējums ļautu ieviest izmaksu griestus fiksētām kombinācijām un vienlaicīgi neapdraudētu lēto kombināciju pieejamību KZS ietvaros.

